তবে নির্বাচনপর্বে কোথাও হিংসাত্মক ঘটনা ঘটলে সেখানে ‘পতাকাবিহীন’ যৌথ মিছিল হতে পারে বলে জানান বিমান।
এদিন কংগ্রেসের সঙ্গে যৌথ প্রচারের প্রশ্ন তুলতেই মেজাজ হারান বিমান। তিনি বলেন, ‘‘কংগ্রেসের সঙ্গে কোনও ফ্রন্ট বা জোট হয়নি! শুধু বোঝাপড়া হয়েছে। কংগ্রেসের সঙ্গে যৌথমঞ্চে প্রচার করা হবে না। তবে কোনও জায়গায় হিংসাত্মক ঘটনা ঘটলে একসঙ্গে সেখানে গিয়ে পতাকাবিহীন মিছিল হবে।’’ যে আসনগুলিতে বামফ্রন্ট প্রার্থী দেবে না (অর্থাৎ, যেখানে কংগ্রেসের প্রার্থী থাকবে), সেখানে বামেরা কংগ্রেসের সঙ্গে প্রচারে যাবে না বলেও তিনি জানান। ওইসব আসনে আলাদা সভা করে ‘গণতান্ত্রিক শক্তি’কে ভোট দেওয়ার আবেদন জানাবে বামেরা। এদিন একটি টেলিভিশন চ্যানেলে জোট নিয়ে একই সুর শোনা গিয়েছে সিপিএমের সাধারণ সম্পাদক সীতারাম ইয়েচুরির মুখে।
এদিন বিমান বলেন, ‘‘তৃণমূল এবং বিজেপিকে হারানোর লড়াইয়ে বিরোধী ভোট যাতে ভাগ না হয়, সেই লক্ষ্যেই কংগ্রেসের সঙ্গে বোঝাপড়া হচ্ছে। তা বলে কংগ্রেস এবং সিপিএম এক হয়ে যায়নি। ‘হাত’ কি কখনও ‘কাস্তে হাতুড়ি’র সঙ্গে এক হতে পারে? কংগ্রেস কি কখনও বামেদের সঙ্গে এক হতে পারে?’’ তাঁর কথায়, ‘‘অত্যুৎসাহী কিছু কংগ্রেস এবং কিছু লোকের জন্যই এই জোট-ঘোঁট নিয়ে এসব বিতর্ক তৈরি হয়েছে!’’
এদিন আলিমুদ্দিনে বিধানসভার ২৯৪টি আসনের মধ্যে ১১৬টিতে প্রার্থীর নাম ঘোষণা করা হয়। তাঁদের মধ্যে রয়েছেন সিপিএম ১০৩ জন, সিপিআইয়ের চার জন, ফরওয়ার্ড ব্লকের ছ’জন, আরএসপি’র এক জন এবং ডিএসপি’র এক জন।
এদিন সিপিএমের রাজ্য কমিটির বৈঠকে দলের প্রার্থীতালিকা নিয়ে সিদ্ধান্ত চূড়ান্ত হয়। পরে সন্ধ্যায় বামফ্রন্টের বৈঠকে কয়েকটি শরিকদল কিছু আসনে তাদের প্রার্থীতালিকা জমা দেয়। সাংবাদিক বৈঠকে প্রার্থীতালিকা প্রকাশ করে বিমান জানান, আরও এক বা দু’দফায় আরও অনেক আসনে প্রার্থী ঘোষণা করা হবে। তবে কংগ্রেসকে বামেরা ক’টি আসন ছাড়বে, তা এদিনও স্পষ্ট করেনি সিপিএম। ওই বিষয়ে প্রশ্নের জবাবে ফ্রন্ট চেয়ারম্যান বলেন, ‘‘জোরকদমে আলোচনা চলছে।’’ তবে সূত্রের খবর, আগামী বৃহস্পতিবারের মধ্যে বিষয়টি স্পষ্ট হয়ে যাবে।
এদিন ফ্রন্টের প্রকাশিত তালিকায় রয়েছে সিপিএমের রাজ্য সম্পাদক তথা বিরোধী দলনেতা সূর্যকান্ত মিশ্রের নাম। তিনি তাঁর বর্তমান কেন্দ্র পশ্চিম মেদিনীপুরের নারায়ণগড় থেকেই প্রতিদ্বন্দ্বিতা করবেন। রয়েছেন সিপিএমের রাজ্য সম্পাদকমণ্ডলীর সদস্য রবীন দেবের নামও। তাৎপর্যপূর্ণ বিষয় হল, শহর থেকে সরিয়ে ভোটযুদ্ধে তাঁকে লড়তে পাঠানো হচ্ছে তৃণমূলের শক্ত ঘাঁটি সিঙ্গুরে। রবীন পরে বলেন, ‘‘আমার কাছে গোটা রাজ্যই চেনা। সিঙ্গুরও চিনি। তাই এটা আমার কাছে অপ্রত্যাশিত নয়।’’ এক সিপিএম নেতা বলেন, সিঙ্গুরে ‘হেভিওয়েট’ প্রার্থী দরকার। তাই রবীনকে পাঠানো হয়েছে।’’ সিঙ্গুরে রবীনের সঙ্গে লড়াই হবে আরেক রবীনের। বর্তমান বিধায়ক রবীন্দ্রনাথ ভট্টাচার্যের।
বামফ্রন্ট সূত্রের খবর, আজ, মঙ্গলবার সিপিএমের সঙ্গে ফরওয়ার্ড ব্লক, সিপিআই এবং আরএসপি’র দ্বিপাক্ষিক বৈঠক হতে পারে। সেখানেই সিদ্ধান্ত নেওয়া হবে শরিকদলগুলির জন্য বরাদ্দ আসনে কোপ পড়বে কিনা। বিধানসভা নির্বাচনে ফরওয়ার্ড ব্লক, আরএসপি এবং সিপিআইয়ের জন্য যথাক্রমে ৩৪, ২৩ এবং ১৪টি আসন বরাদ্দ করা হয়। এবার কংগ্রেসের সঙ্গে বোঝাপড়ার কারণে তা কমবে কি না, সেটাই দেখার।
সূর্য ছাড়াও প্রাক্তন মন্ত্রী আনিসুর রহমান (ডোমকল), কান্তি গঙ্গোপাধ্যায় (রায়দিঘি), অশোক ভট্টাচার্য (শিলিগুড়ি), শ্রীকুমার মুখোপাধ্যায় (ইটাহার) এবং প্রবোধ সিনহা (পিংলা), অঞ্জন বেরা (বালি), চক্রধর মাইকাপ (কাঁথি-উত্তর), দেবলীনা হেমব্রম (রানিবাঁধ) এবারও ভোটে লড়বেন। ডোমকল আসনটি সিপিএমের থেকে দাবি করেছিল কংগ্রেস। কিন্তু ওই আসনে আনিসুরকে প্রার্থী করা হয়েছে। সোনাজয়ী অ্যাথলিট জ্যোতির্ময়ী শিকদারকে সোনারপুর থেকে প্রার্থী করেছে সিপিএম। তিনি একদা রানাঘাটের সাংসদ ছিলেন। নদিয়ায় ন’টি, উত্তর ২৪ পরগনায় পাঁচটি,  দক্ষিণ ২৪ পরগনায় ১৮টি, কলকাতায় দু’টি (মানিকতলা এবং কাশীপুর-বেলগাছিয়া),  হাওড়ায় ছ’টি, হুগলিতে ১১টি, পূর্ব মেদিনীপুরে আটটি, পশ্চিম মেদিনীপুরে ১৩টি, পুরুলিয়ায় পাঁচটি, বাঁকুড়ায় ছ’টি, বর্ধমানে ১১টি, বীরভূমে পাঁচটি, কোচবিহারে দু’টি, জলপাইগুড়িতে দু’টি, দার্জিলিংয়ে একটি, উত্তর দিনাজপুরে পাঁচটি, দক্ষিণ দিনাজপুরে তিনটি এবং মালদহে একটি আসনে প্রার্থী ঘোষণা করে বামেরা।
এমতাবস্থায় কংগ্রেস-বাম স্নায়ুর লড়াই তীব্রতর হতে পারে। বাম-কংগ্রেস কতগুলি আসনে ঐক্যবদ্ধ লড়াই হবে, তা এখনও ঠিক হয়নি। কংগ্রেস ১০০ আসন দাবি করলেও সিপিএম ৮৫টির বেশি দিতে নারাজ। এই প্রেক্ষিতে বিমানের মন্তব্য ‘জোট সমঝোতায়’ প্রভাব ফেলতে পারে বলে ধারণা জোটপন্থীদের।